ï»¿Siku niliyopotea sokoni  

Mimi ninaishi katika kijiji cha Kakuma.  Ni mahali pakavu penye miti ya miiba  na joto jingi.  Kakuma, kuna mbuzi wengi.  Wenyeji wengi hupanda baiskeli.  Sokoni kuna maduka machache  madogo.  
Asubuhi moja, mamangu aliniita  akasema, "Etabo, leo umefika umri wa  miaka sita nasi tutakupa zawadi."  Nilimwuliza kwa furaha, "Zawadi gani?  Akajibu, "Utafuatana nasi kesho  twende sokoni. Tutapanda basi."  Hiyo ingekuwa safari yangu ya kwanza  kwenda soko kubwa.  
Keshoye, tulikwenda kwenye kituo cha  basi.  Nilisimama kati ya mama na shangazi.  Nilijisikia mdogo sana nikiwa kati yao.  Nilikuwa nimevaa suruali mpya ya  bluu na fulana nyekundu.  
Basi lilikuwa limejaa kwa hivyo ilibidi  mama anipakate.  Nililala njia nzima Kwa vile nilikuwa  nimechoka sana kutokana na joto.  Sikuona chochote.  
Jua lilikuwa limeanza kuchomoza  tulipofika sokoni. Langoni, palikuwa  na mama muuzaji wa nafaka.  Pembeni, walikuwapo wanaume  wawili waliokuwa wakiviandaa viazi  vitamu.  Upande wa pili, mama mmoja mfupi  alishika helikopta ya rangi ya bluu  iliyometameta. Nilipoina, niliita,  "Mama, mama, tazama helikopta ile!"  
Katikati ya soko, kulikuwa na kibanda  kikubwa. Matunda aina nyingi  yaliuzwa pale.  "Yanaitwaje matunda haya?"  Nilimwuliza mama huku  nikimwonyesha aina ambayo sikuwahi  kuiona.  
Niliendelea kuuliza, "Na haya je?"  Mama akajibu, "Haya ni matofaa."  Kati ya matunda yote kibandani,  nilipenda matofaa zaidi. Nilipotazama  umbo na rangi yake, niliwazia utamu  wake.  "Tafadhali, ninunulie tofaa moja,"  nilimsihi mama.  
Pindi nilipopewa tofaa, niliuachilia  mkono wa mama, nikalishika tunda  kwa mikono miwili.  Nililitafuna polepole nikaonja utamu  wake. Nilikuwa sijawahi kulionja tunda  tamu kama tofaa.  
Nilipomaliza kulila tofaa, niligeuka  kuongea na mama, lakini hakuwepo!  Nilimtafuta mahali tulipotoka, lakini  sikumwona yeye wala shangazi.  Nikamwuliza mama muuzaji nafaka,  lakini hakujua walipokuwa.  Nikaanza kulia.  
Baadaye, mama mmoja alinishika  mkono na kuniongoza walipokuwa  watoto wengine.  Mzee mmoja mwenye ndevu aliniuliza,  "Jina lako nani mwanangu?"  Huku nikilia, nilimjibu, "E-ta-bo."  
Nilianza kujiuliza kama watoto pia  huuzwa sokoni. Mara nikaacha kulia ili  nione kama wanunuzi wa watoto  walikuwepo chumbani mle.  Baada ya muda alikuja mama mmoja  akamchagua mmojawapo wa watoto.  Nikawaza, "Mimi nikichaguliwa,  sitarudi nyumbani tena?"  
Kisha nilimsikia yule mwanamume  mwenye ndevu akiuliza, "Etabo yuko  wapi?"  Nililia zaidi nikisema, "Lakini mimi  sitaki kwenda na wewe!"  Nikatoroka.  
Walipolisikia jina langu likiitwa, mama  na shangazi walikimbilia chumbani  humo.  "Etabo, Etabo." Iliita sauti  niliyoitambua kuwa ya mamangu. Nilimkumbatia mamangu. Kisha  shangazi akasema, "Etabo, tulikuwa  tunakutafuta tukupe zawadi yako ya  siku ya kuzaliwa."  Aliitoa helikpta iliyometameta ya rangi  ya bluu kutoka kwenye mfuko mkubwa  alioubeba. "Hii hapa zawadi yako!"  akasema mama.  

You are free to download, copy, translate or adapt this story and use the illustrations as long as you attribute in the following way:  Siku niliyopotea sokoni  Author - Timothy Kabare and Ursula Nafula  Translation - Pete Mhunzi  Illustration - Catherine Groenewald  Language - Kiswahili  Level - Longer paragraphs  Â© African Storybook Initiative, 2014 2014  Creative Commons: Attribution 4.0  Source www.africanstorybook.org 

Question: Anaishi wapi
Answer: kijiji cha Kakuma